除草篇
作者：姜特立
朝代：宋

paragraphs: 有客勸除草，草去眼中浄。
梵志反著襪，一國皆通病。
頰上著三毛，精神乃殊勝。
微雲點太虛，不礙天宇瑩。
芳草有佳色，難與俗士訂。
曾著騷人經，屢勤才子詠。
因依仲蔚門，繚繞淵明逕。
不入膏粱觀，唯契山林性。
吾家北窗下，曠土勿畦町。
花草隨意生，紅綠同一盛。
晨露共明蠲，夕烟相掩映。
既傍竹陰清，又連苔色靜。
微薰入衣屨，餘潤侵筑磬。
終日坐其間，心清神氣定。
詩酒頗相關，世事不足聽。
從渠笑吾癡，此意未易竟。